A 2016. évi nyári olimpiai játékok, hivatalos nevén a XXXI. nyári olimpiai játékok egy több sportot magába foglaló nemzetközi sportesemény volt, melyet 2016. augusztus 5. és augusztus 21. között rendeztek meg a brazíliai Rio de Janeiróban. A rendezvényt a szeptember 7-től 18-ig tartó 2016. évi nyári paralimpiai játékok követték. A játékok megrendezésével Rio de Janeiro az első dél-amerikai város, amely olimpiát rendezett. A játékokon rekordszámú ország vett részt, 207 ország jelezte a részvételét, köztük most először Dél-Szudán és Koszovó. 306 aranyérmet osztottak ki 28 sportág 42 szakágában.